पाएं अपने शहर की ताज़ा ख़बरें और फ्री ई-पेपरडाउनलोड करें
मंडल कारा मधेपुरा में नशीला पदार्थ पहुंचता है, इस बात की पुष्टि बुधवार की शाम को उस वक्त हुई जब पीछे की ओर से एक युवक गांजा की 20 ग्राम की पुड़िया जेल के अंदर फेंक रहा था। हालांकि उक्त युवक को वहां मौजूद एक होमगार्ड के जवान ने पकड़ा लिया। युवक की पहचान मधेपुरा वार्ड नंबर- 12 निवासी प्रभु सिंह के 18 वर्षीय पुत्र प्रणव कुमार के रूप में की गई। बताया जा रहा है कि उक्त युवक के पास से एक मोबाइल भी जब्त किया गया, जिसमें जेल में काफी दिनों से बंद बंदियों के मोबाइल नंबर भी सेव हैं। इसके अलावा लोकल हथियार के साथ उक्त युवक प्रणव कुमार की एक फोटो भी थी, जो 29 मार्च को खींची गई थी। प्रभारी जेल अधीक्षक अनिल कुमार सिंह ने बताया कि बुधवार की शाम लगभग साढ़े 5 बजे के आसपास युवक 20 ग्राम गांजा की पुड़िया फेंक रहा था। जिसे गार्ड ने पकड़ लिया। उसने गार्ड को जान से मारने की धमकी भी दी। केस दर्ज करने के लिए सदर थाने को आवेदन भेज दिया गया है।
एक सप्ताह में दो बंदी हुए संक्रमित
मंडल कारा मधेपुरा में एक तरफ जहां बंदियों और कैदियों को कोरोना का टीका लगाया जा रहा है, तो दूसरी ओर जेल में भी कोरोना ने दस्तक दे दिया है। एक सप्ताह में दो बंदी कोरोना संक्रमित हो गए हैं। दोनों बंदी काफी दिनों से जेल में रहे हैं। दोनों को मेडिकल कॉलेज में आइसोलेट कर दिया गया है। जेल के प्रभारी अधीक्षक अनिल कुमार सिंह ने बताया कि गुरुवार को एक बंदी की शिकायत के बाद सदर अस्पताल में उसकी जांच कराई गई तो वह संक्रमित पाया गया। जबकि एक सप्ताह पूर्व भी एक बंदी संक्रमित पाया गया था। आशंका है कि बाहर से आने वाले सब्जी आदि के माध्यम से ऐसा हुआ होगा। उन्होंने बताया कि जेल में एहतियातन कदम उठाए जा रहे हैं। उन्होंने बताया कि जेल के अंदर का कोई स्टाफ संक्रमित नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn